《署荣阳教谕永昌举人周绍稷连遭二丧归道遇于滇为赋此》
明代·庞嵩

驱车出滇左，道旁式齐衰。棘挛眷容墨，黯惨令心哀。

停车急前步，问子从何来。云是永昌产，奔奔蜀中回。

忆昔乃父翁，蹑足青云垓。鸣琴播遗响，振铎群英才。

刑于拟逑德，胆丸亦滋开。闵子绍泮涣，接武鞭驽骀。

春官弃桃李，荣阳藉深培。青毡席亦暖，白发颜双颓。

昊天杳何极，北风吹崔嵬。心折道路长，靡靡行且猜。

披襟诉明府，泪血倾河隈。予闻转酸恻，欲语徒邅回。

为子废蓼莪，且陟阿丘台。

作者简介：庞嵩，字振卿，学者称弼唐先生，广东广州府南海县张槎弼唐村人（今属佛山市禅城区张槎街道）。明嘉靖十三年（1534年）举人，后任应天府通判，代理府尹八年。后任南京刑部员外郎，升郎中。调任云南曲靖知府，晚年受聘至西宁县（今郁南）讲学，培养生员不少。著有《太极解图书解》、《弼唐遗言》和《弼唐存稿》。